Prieto: 'Gandia s'enorgulleix de l'IES Veles e Vents per 20 anys d'educació pública de qualitat'
26 abril 2024

## Prieto: 'Gandia s'enorgulleix de l'IES Veles e Vents per 20 anys d'educació pública de qualitat'26 abril 2024Última actualització: 26 abril 2024

![](../gestion/img/87055113774075ebfad339473e41df70224683c6feca7e542a167805c2e9cab2.jpg)  
  

L'alcalde de Gandia, **José Manuel Prieto** i la regidora d'Educació, **Esther Sapena**, van assistir ahir, junt amb altres membres de la corporació municipal, al vint aniversari de l'Institut d'Educació Secundària, Veles e Vents del Grau. L'acte va comptar, entre d’altres, amb l'exalcaldessa Pepa Frau; el subdirector general d'Ordenació i Planificació de Formació Professional i Ensenyaments Professionals, Salvador Colomar, i el director del centre, Paco Escolano.

Després de les paraules del director, la primera autoritat municipal va expressar la seua enhorabona _"per aquests vint anys d'educació pública de qualitat_". "_Gandia s'enorgulleix, no sols d'aquestes dues dècades d'aprenentatge continu i de col·laboració constant entre el centre i l'Ajuntament, sinó també que us hàgeu convertit en un lloc de referència educativa en l'àmbit autonòmic, contribuint a fer del municipi una ciutat de prestigi educatiu"._

També va recordar els inicis de l'institut, que començà la seua trajectòria com una extensió de l'IES Tirant lo Blanc sota el govern de Pepa Frau. _"La població creixent del Grau i la platja demanava un institut per al barri i l'Ajuntament va cedir els terrenys. No obstant això, el setembre de 2003 uns actes vandàlics van destrossar els barracons i es va decidir fer un trasllat urgent al nou immoble, que es va inaugurar en 2005, sent alcalde José Manuel Orengo_".

Per a acabar, Prieto va destacar que l'IES, "_ens reforça com a ciutat d'oportunitats i innovació i ens motiva per a continuar treballant en atraure el talent i el coneixement a Gandia". "Us vull donar les gràcies per aquests vint anys d'història. Sou un testimoni viu de la transcendència d'aquest magnífic projecte educatiu al llarg de tot aquest temps"_.

[Twittear](https://twitter.com/share)